เครือข่ายประชาชนเตรียมแจงปมมาบตาพุดต่อศาลปกครอง22ก.พ.นี้
เอ็นจีโอเตรียมยื่นชี้แจงผลกระทบหาก 12 โครงการมาบตาพุดเดินหน้าก่อสร้างต่อในวันที่22ก.พ. พร้อมเตรียมยื่นฟ้องเพิ่มอีก 20 โครงการในนิคมอุตสาหกรรมมาบตาพุด
21 ก.พ. 2553

เอ็นจีโอเตรียมยื่นชี้แจงผลกระทบหาก 12 โครงการมาบตาพุดเดินหน้าก่อสร้างต่อในวันที่22ก.พ. พร้อมเตรียมยื่นฟ้องเพิ่มอีก 20 โครงการในนิคมอุตสาหกรรมมาบตาพุด
นายสุทธิ อัชฌาศัย ประธานเครือข่ายชุมชนภาคตะวันออก กล่าวว่า ในวันที่ 22ก.พ.นี้ตุลาการศาลปกครองจะลงพื้นที่นิคมอุตสาหกรรมมาบตาพุดเพื่อตรวจสอบข้อเท็จจริงจากสถานที่ที่และหาข้อมูลเชิงลึกของทั้ง 12 โครงการล่าสุดที่อัยการสูงสุดยื่นขอก่อสร้างต่อโดยไม่ดำเนินการในเชิงพาณิชน์ และจะพิจารณาว่าข้อมูลที่ได้จากพื้นที่ตรงตามคำร้องที่อัยการยื่นหรือไม่
ทั้งนี้เครือข่ายประชาชนจะยื่นชี้แจงเพิ่มเติมต่อคณะตุลาการอีก 2-3ประเด็น ถึงผลกระทบที่จะเกิดขึ้นหากมีโครงการดำเนินการก่อสร้างต่อ โดยไม่ดำเนินการตามรัฐธรรมนูญมาตรา 67 วรรค 2 เช่น ข้อเสนอด้านมาตรฐานการก่อสร้างเทคโนโลยีในการก่อสร้าง ที่ต้องตรวจสอบว่า ตรงตามอีไอเอ หรือไม่ เพราะหลังจากทำเอชไอเอไปแล้ว ยังมีข้อห่วงใยเรื่องการติดตั้งอุปกรณ์ ซึ่งไม่มีสิ่งใดรับประกันว่า หลังจากที่ดำเนินการก่อสร้างเสร็จแล้ว ผู้ประกอบการจะทำตามเงื่อนไข เอชไอเอ หรือไม่ 
นายสุทธิยังกล่าวอีกว่า จะยื่นฟ้องเพิ่มอีกประมาณ 20 โครงการในจังหวัดระยอง ที่ตั้งอยู่ในพื้นที่นิคมอุตสาหกรรมมาบตาพุด และอุตสาหกรรมมาบตาพุดและนอกมาบตาพุด เหตุไม่ดำเนินการตามมาตรา 67 วรรค2